79 vas oor geweld in HermanusAltesaam 79 mense is al sedert verlede Donderdag in hegtenis geneem in Hermanus in die Wes-Kaap waar gewelddadige betogings al vir etlike dae woed. Foto: Facebook. Altesaam 79 mense is al sedert verlede Donderdag in hegtenis geneem in Hermanus in die Wes-Kaap waar gewelddadige betogings al vir etlike dae woed. Brig. Donovan Heilbron, woordvoerder van die polisie, het aan Maroela Media gesê die situasie is egter vandag veel kalmer. “Mense gaan weer terug werk toe en die munisipaliteit het reeds begin om die paaie weer skoon te maak.” Volgens Heilbron het Bonkikosi Madikizela, LUR vir menslike nedersettings in die Wes-Kaap, gistermiddag met verskeie rolspelers vergader en daarna ŉ skare van sowat 5 000 mense by die stadion in Zwelihle, waar die betogings begin het, toegespreek. “Hy het vir hulle gesê dat daar wel grond [vir behuising] geïdentifiseer is, maar dat daar uiteraard nou konsultasie met regeringsdepartemente moet plaasvind. Daar is ook ŉ multidissiplinêre taakspan saamgestel wat binne die volgende twee weke gaan vergader,” het Heilbron gesê. Daar moet volgens Heilbron nou ŉ formaliseringsproses plaasvind waartydens daar ŉ databasis opgestel word met die name van persone wat agterplaasbewoners is, ens. “Die polisie sal uiteraard nie betrokke wees in dié proses nie, maar ons hanteer die strafregtelike klagtes.” Heilbron sê die 79 mense wat sedert Donderdag in hegtenis geneem is, is vir onder meer openbare geweld aangekla en sal hulle in verskillende groepe in die hof verskyn. “Die hele groep sal binnekort almal in die hof verskyn het.” Hermanus GPF het op hul Facebook-blad gesê ŉ stuk grond in die Schulphoek omgewing is geïdentifiseer is vir agterplaasbewoners van Zwelihle. “Die LUR sal ŉ multi-regeringskomitee saamstel om prosesse en tydlyne in die ontwikkeling van die grond te identifiseer. Daar sal ŉ oudit gedoen word van die agterplaasbewoners om te verseker dat die wat die grond moet ontvang wel in aanmerking kom daarvoor. Die gemeenskap het onderneem om te sorg dat vrede en stabiliteit terug gebring word in Zwelihle en dat dinge weer terugkeer na normaal.” Die Sandbaai-saal was Dinsdagaand beskikbaar vir persone wat haweloos gelaat is. Maroela Media het vroeër berig ŉ satellietpolisiestasie in die dorp is Maandag aan die brand gesteek, drie polisievoertuie is beskadig en een beampte is ook beseer tydens die verskeie skermutselings tussen die polisie en betogers wat glo grond onwettig wou beset en bewoon. Die polisie het vroeër gesê die betoging het die afgelope naweek begin toe sowat 500 mense met gevaarlike wapens buitebande aan die brand gesteek, rekenaars uit ŉ munisipale gebou gesteel en ŉ private bus aan die brand gesteek het. Kapt. FC Van Wyk, woordvoerder van die polisie, het Dinsdag gesê verskeie winkels is intussen geplunder en ander geboue is ook beskadig.